Tomb Raider: Underworld

Tomb Raider: Underworld () – 2008 m. nuotykių kompiuterinis žaidimas; „Tomb Raider“ žaidimų serijos dalis. Žaidimas išleistas 2008 m. lapkričio 18 d. „Xbox 360“, „PlayStation 3“ ir „Nintendo Wii“ žaidimų konsolėms, „Windows“ operacinei sistemai (Windows XP, Vista). Vėliau pasirodė adaptacijos „PlayStation 2“, „Nintendo DS“, „Mac OS X“ ir mobiliųjų telefonų platformoms. 2011 m. žaidimas, kartu su „Tomb Raider: Anniversary“ ir „Tomb Raider: Legend“, įtrauktas į „Crystal Dynamics“ sukurtų žaidimų trilogijos leidimą HD formatu.

Žaidimą sukūrė „Crystal Dynamics“ studija, platintojas − „Eidos Interactive“. Žaidimas buvo komerciškai nuviliantis. 2013 m. duomenimis, parduotas apie 2,6 mln. kopijų tiražu.vgchartz.com  Metacritic suvestinės duomenimis, vidutiniškai žaidimas kritikų įvertintas 80 balų iš 100.

 Apie žaidimą 

„Tomb Raider: Underworld“ yra „Tomb Raider“ žaidimų serijos pagrindinės linijos 8-oji dalis (neskaitant „Tomb Raider: Anniversary“). Žaidime tęsiama „Tomb Raider: Legend“ siužetinė linija, kartu paaiškinant kai kurias „Tomb Raider: Anniversary“ siužeto detales. Pagrindinė žaidimo herojė Lara Kroft ieško senovinių galios artefaktų ir rakto į paslaptį, koks likimas ištiko jos motiną. Žaidimas vyksta 3D grafikos aplinkoje iš trečiojo asmens perspektyvos. Lara tradiciškai apsiginklavusi yra dviem pistoletais. Kitą ginklą ji gali pasirinkti prieš kiekvieno žaidimo etapo sekančią dalį. Taip pat Lara gali naudoti virvę su kabliu, kurį mėtydama prisitvirtina prie įvairių objektų, gali prisitraukti ar stumti objektus, lipti sienomis. 

Tradiciškai „Tomb Raider“ žaidimų serijoje Larai žaidimo eigoje reikia spręsti patekimo galvosūkius įvairiuose senovės griuvėsių pastatuose, nugalėti pasitaikančius pavojingus gyvūnus. Laros priešininkų kovoje dėl artefaktų nedaug. Tai Laros studijų laikų pažįstama Amanda ir Atlantidos pusdievė Natla – abu herojai žinomi iš „Tomb Raider: Legend“ ir „Tomb Raider: Anniversary“ ankstesnių žaidimų. Be randamų senovinių artefaktų, žaidime išslapstyti lobiai (treasuries).

Laros lankomos vietovės, kuriose vyksta veiksmas (žaidimo „kambariai“):
 Prologas Kroft rūmuose
 Viduržemio jūra; Amandos laivas
 Tailando pakrantė
 Anglija, Kroft rūmai
 Pietų Meksika
 Jano Majeno sala
 Andamanų jūra; Amandos laivas
 Arktis

 Siužetas 

Lara Kroft sužino jos mirusio tėvo Richard Croft būsimos paieškos vietovę Viduržemio jūros dugne. Toje vietoje ji randa senovės miestą Niflheimą. Griuvėsiuose ji aptinka dievo Toro statulą ir randa geležinę dievo pirštinę, kuri, pagal mitą, suteikdavo jam ypatingos jėgos. Larą griuvėsiuose užtinka Amandos agentai ir pagrobia pirštinę. Lara vejasi juos ir patenka į Amandos laivą, kuriame suranda įkalintą pusdievę Natlą, kurią Amanda naudoja savais tikslais. Nepritaikiusi pirštinės sau, Amanda ją išmetą į jūrą. Lara sugeba pagriebti Toro pirštinę prieš jai nuskęstant. Pagal Natlos užuominas Lara keliauja į kitą vietą – Tailando pakrantę, kur griuvėsiuose randa Odino statulą, tačiau artefaktų prie jos nėra. Iš palikto tėvo užrašo Lara supranta, kad artefaktai išgabenti ir paslėpti Kroft šeimos rūmuose Anglijoje.

Kroft rūmų požemiuose Lara randa antrąją Toro pirštinę. Jai grįžtant į rūmus, šie susprogsta ir pradeda degti. Vėliau paaiškėja, kad sabotažą rūmuose surengė Laros antrininkė, tikriausiai pasiųsta Amandos. Lara keliauja į Pietų Meksiką, kur randa Toro diržą, po to – į Jano Majeno salą, kur suranda Toro kūjį. Ginkluota keturiais senoviniais artefaktais Lara gali susikauti su pusdieve Natla ir sužinoti tiesą apie savo motinos likimą …

 Išnašos 

 Nuorodos 

 tombraiders.net
 tombraiderchronicles.com
 „Tomb Raider: Underworld“ allgame.com tinklalapyje 

Kategorija:2008 kompiuteriniai žaidimai
Tomb Raider 8